Valheim

## Intro

Alle skapninger i Valheim deler et spesielt bånd - magi. Stamdragenes drageskår bidrar til høy konsentrasjon av arkaniske krefter i luften, og dette preger alt fra små kryp til digre kjemper. Det skal godt gjøres å finne noen som ikke kan knipse frem en liten flamme i håndflaten, eller med noen enkle triks kunne forutse vær og vind. En stor andel innfødte utvikles naturlig som warlocks og ender gjerne opp med å tilbe elementene selv. Likevel er det få som utmerkes for sine magiske ferdigheter. De fremste i sine respektive magiske felt finnes i hvert sitt hoff i hovedstadene, hvor deres hemmeligheter og krefter nøye utforskes, utvikles og utnyttes i tråd med kongenes ønsker. I Valheim vet man aldri hva som gjemmer seg blant spåkoner, begravde hemmeligheter og elementene selv. Og selv de minste begynnelser kan vokse seg store. Kløvertennene møttes for første gang i Valheim og vandrer kontinentet på umettelig jakt etter eventyr.

## Raser

Valheim er et kontinent i Eberron som har eksistert helt siden Skapelsen. Folketallet er på ca 3,423,000, og i all hovedsak ble Valheim bosatt av mennesker, dverger og alver. Den konstante strømmen av reisende har likevel sørget for at folkegruppene utenfor hovedstadene er varierte og mangfoldige (sortert etter befolkningstall):

### Mennesker

I Valheim er mennesker respekterte, alminnelig og forventes rundt hver sving i alle sosiale sammenhenger. Høylandets mest prominente rase har sitt utspring fra Balke-familien som i all tid har regjert fra tronen i Angarholm. Dette har gjort det lett for mennesker å komme inn i fordelaktige yrker og geskjefter i Høylandet. I politikken blir mennesker ofte uglesett for å være konspirerende og løgnaktige. Realiteten er at arvinger ofte blir født inn i innflytelsesrike posisjoner uavhengig av personlige egenskaper og ferdigheter - så lenge posisjonen beholdes. For i menneskelig diplomati er optikk og status alt. De som ikke begir seg ut på politiske karrierer detter fort mellom sprekkene og ender opp som jegere, bønner eller fabrikkarbeidere.

### Dverger

Dvergene er Valheims 2. største rase, og regjerer i Lavlandet. Ingeniører, khyberformere, og ifølge dem selv Valheims ekte urfolk. Dvergene i Valheim tilber Steinen, en tro og et fenomen stort sett ukjent for utenforstående.

### Alver

Alvene ser på andre rasers mål og tanker og helhetlige liv som trivielt. De forstår seg ikke på det politiske spillet mellom Høylandet og Lavlandet. Selv lever de lenger uansett, så hva er vitsen? Alvers lange og innholdsrike liv brer seg gjerne utover flere århundrer, og noen alver har blitt så gamle som 1000 år. Så det skal vanskelig gjøres å finne en alv som ikke ser ned på deg - ikke at det er uten grunn, for lever man i 1000 år får man etterhvert dreisen på det meste.

### Gnomer

Gnomenes skarphet og klokskap når det kommer til gammel teknologi, glemte skrifter og ukonvensjonelle metoder gjør de til et egnet folk hos handelsstanden, som forskere i laboratorier, og som reisefølgets åpne bok om livet på stien. En gnom kan leve i 500 år, og se for deg alle de små sprekkene og skjulte stedene man kan snike seg inn i på så lang tid...

### Halv-alver

Det å påstå at halv-alver utsettes for rasisme faller på sin egen urimelighet,*men* halv-alvene kan føle på at de er den "glemte" rasen. Ivrige på en plass både hos mennesker og alver har de landet på et sted imellom uten et ekte hjem, og misbrukes ofte som en konsekvens.

### Halflings

Som Valheims omstreifende nomader har halflings ingen naturlig plass på kontinentet. De har likevel funnet sitt kall som leiesoldater, barder og tyver, takket være sin smidighet og karisma.

### Halv-orker

Det de mangler i antall gjør de opp for i størrelse og bredde over skuldrene. Valheims mest fryktede banditter og krigsherrer er halv-orker, som ofte finner seg skydd fra andre samfunn pga utseende og intellekt.

## Politikk

Politiske brikker er alltid i spill i Valheim, enten det er i de kyniske, tradisjonelle hallene i Bramstein, eller det mer demokratiske folkevalgte rådet i Angarholm. På tvers av kontinentet spres det stadig vekk nye overbevisninger over hvem makten tilhører og grensen som deler Høylandet og Lavlandet settes regelmessig på prøve av Valheims folk. Eldgammel politikk får krass motstand der lovens lange arm ikke strekker til, der hvor tilhørighet og trygghet ikke blir mer enn fjerne lovord. Hjertene banker kraftig blant Valheims folk, og kontinentets enhet og identitet kommer til å bety mer enn noen gang nå som kongen av mørkalvene Kharnósea har satt sitt flagg på kontinentets bredder. Landmassen sto urørt i mange tusen år før de første menneskene kom for å kolonisere landet, og nå er tiden inne for å finne ut hvem som er Valheims rettmessige eiere.

## Industri

Skapelsen beskriver riktignok Stamdragene sin viktige rolle i utformingen av universet, men det er deres ettermæle Valheim er bygget på. Kraften høstet fra den latente magien i drageskår har tillatt Valheims folk å kapre og kanalisere elementer - være seg i intelligent eller rå form. Disse skårene tillater oss å huse elementale krefter fra langt flere kilder enn bare bare vind og hav. Valheims ingeniører - som i dag spesialiserer seg på khyberteknikk - har skapt slike praktfulle oppfinnelser som lyntoget, luftskip og håndholdte partikkelakseleratorer. Men man skal ikke glemme mer sedvanlige husholdningsgjenstander som varmebluss til matlaging og oppvarming og hygieniske løsninger som dusj og dampspredere. Elementene er den største delen av økosystemet som driver kontinentet videre.